Тиркеме

**“Энергиянын кайра жаралуучу булактарынын объекттерин куруу жана эксплуатациялоо боюнча долбоорлорду ишке ашыруу жөнүндө инвестициялык макулдашуулардын алкагында энергиянын кайра жаралуучу булактарынын объекттери иштеп чыгуучу электр энергиясын кепилденген сатып алууну   
камсыз кылуу тартиби жөнүндө**

**жобо**

**1-глава. Жалпы жоболор**

1. Энергиянын кайра жаралуучу булактарынын объекттерин куруу жана эксплуатациялоо боюнча долбоорлорду ишке ашыруу жөнүндө инвестициялык макулдашуулардын алкагында энергиянын кайра жаралуучу булактарынын объекттери иштеп чыгуучу электр энергиясын кепилденген сатып алууну камсыз кылуу тартиби жөнүндө жобо (мындан ары – Жобо) энергиянын кайра жаралуучу булактарынын (мындан ары – ЭКБ) объекттерин куруу жана эксплуатациялоо боюнча долбоорлорду ишке ашыруу жөнүндө инвестициялык макулдашуулардын алкагында энергиянын кайра жаралуучу булактарынын объекттеринде өндүрүлгөн электр энергиясын кепилденген сатып алууну камсыз кылуу тартибин аныктайт.
2. Ушул Жободо колдонулуучу негизги түшүнүктөр:

**Инвестор** – ЭКБ объектине, ЭКБ субъектине же ЭКБ чөйрөсүндөгү инвестициялык долбоорду ишке ашырууга тике инвестициялар түрүндө өздүк, зайымдык же тартылган каражаттарды салууну жүзөгө ашыруучу инвестициялык иштин субъекти;

**Инвестициялык макулдашуу** – Кыргыз Республикасынын мыйзамдарына ылайык түзүлгөн ЭКБ объекттерин куруу жана эксплуатациялоо боюнча долбоорлорду ишке ашыруу жөнүндө инвестициялык макулдашуу;

**кепилденген сатып алуу** – ЭКБ объекттери тарабынан электр энергиясын берүү жөнүндө келишимде каралган электр энергиясы үчүн республикалык бюджеттен бөлүнгөн каражаттардын эсебинен акы төлөө боюнча милдеттенмелерди камсыз кылуу боюнча Кыргыз Республикасынын Министрлер Кабинетине караштуу Жашыл энергетика фондунун (мындан ары – Жашыл энергетика фонду) милдеттенмеси;

**“Кыргызстан улуттук электр тармагы” ачык акционердик коому (мындан ары – “КУЭТ” ААК)** – ыйгарым укуктуу мамлекеттик орган тарабынан аныкталган ЭКБ объекттери тарабынан өндүрүлгөн электр энергиясын сатып алуучу электр энергия компаниясы;

**кредиттик келишим** – финансылык институт (кредиттик уюм) менен инвестордун жана/же ЭКБ субъектинин ортосунда түзүлгөн каржылоо же кредиттик линия ачуу жөнүндө макулдашуу же ушул сыяктуу мүнөздөгү башка макулдашуу;

**ЭКБ объекти** – энергиянын кайра жаралуучу булактарын пайдалануу менен электр жана (же) жылуулук энергиясын өндүрүү үчүн арналган техникалык түзүлүштөр, ЭКБны пайдалануу боюнча объекттин менчик ээсинин балансында турган ЭКБны пайдалануу боюнча объектти эксплуатациялоо үчүн технологиялык жактан зарыл болгон алар менен өз ара байланышкан курулмалар жана инфраструктура;

**ЭКБ субъекти** – ЭКБны пайдалануу менен иштелип чыккан электр энергиясын өндүрүү (режимдердин бардык түрлөрү), берүү (сатуу) чөйрөсүндө ишти жүзөгө ашыруучу жак;

**аффилирленген жак** – Инвестордун тажрыйбасын тастыктоо үчүн тартылган юридикалык жак, анда Инвестор акционердик коомдун добуш берүүчү акцияларынын он жана андан көп пайызына же акционердик коом болуп саналбаган юридикалык жактын уставдык капиталынын он жана андан көп пайызына жалгыз же башка жактар менен биргеликте тике же кыйыр ээлик кылган же башкарган катышуучу болуп саналат.

**2-глава. Электр энергиясын сатып алуу боюнча   
кепилдик берүү шарттары жана тартиби**

3. Электр энергиясын кепилденген сатып алуу жөнүндө макулдашууну (мындан ары – Макулдашуу) түзүү үчүн Инвестор жана/же ЭКБ субъекти төмөнкү критерийлерге шайкеш келиши керек:

1) Кыргыз Республикасынын Министрлер Кабинети менен Инвестордун ортосунда түзүлгөн, мыйзамдарда белгиленген тартипте күчүнө кирген ЭКБ объектин куруу жана эксплуатациялоо боюнча долбоорду ишке ашыруу жөнүндө инвестициялык макулдашуунун болушу;

2) Инвестор жана/же анын аффилирленген жактары Кыргыз Республикасында же чет өлкөлөрдө ЭКБ жаатындагы инвестициялык долбоорлорду ишке ашыруу боюнча ишти жүргүзөт, мында кеминде эки ишке ашырылган долбоорго ээ болушу керек. Ийгиликтүү ишке ашырылган долбоорлордун жалпы наркы инвестициялык долбоордун суммасынан кем болбоого тийиш;

3) Инвестор жалпыга таанылган эл аралык ишкердик репутацияга, иштин окшош чөйрөсүндө уникалдуу билимдерге ээ болууга же болбосо эгерде юридикалык жактын иштеп жатканына үч жылдан аз болсо, мындай уюмдун атынан кепилдик катын берүүгө тийиш;

4) Инвестор жеңилдетилген салыктык режимди сунуштаган жана (же) маалыматты толук ачыкка чыгаруу жана берүү каралбаган мамлекеттерде жана аймактарда (оффшордук зоналарда) катталган эмес;

ЭКБ субъекти жеңилдетилген салыктык режимди сунуштаган жана (же) маалыматты толук ачыкка чыгаруу жана берүү каралбаган мамлекеттерде же аймактарда (оффшордук зоналарда) катталган эмес жана иш жүргүзбөйт;

5) ЭКБ субъектине карата эч кандай доо коюлбаган, эч кандай соттук иштер козголбогон, эч кандай териштирүүлөр же иликтөөлөр жүргүзүлбөгөн жана анын чарбалык иши, активдери, финансылык же башка абалы үчүн кандайдыр бир олуттуу жагымсыз кесепеттерге же анын өз милдеттенмелерин аткаруу жөндөмдүүлүгүн алсыратууга өз-өзүнчө же жалпысынан алып келиши мүмкүн болгон кандай болбосун сот, арбитраж же мамлекеттик орган тарабынан ага каршы мындай аракеттерди жасоо коркунучу болбогон, ошондой эле кандай болбосун мындай олуттуу жагымсыз кесепеттерге же мындай алсыратууга алып келиши мүмкүн болгон эч кандай укук бузуулар же кайсы болбосун соттун, арбитраждын же кайсы болбосун мамлекеттик органдын кандай болбосун аткарылбаган тескемелери, токтомдору, буйруктары же тыюу салуулары жөнүндө Инвесторго белгилүү болбогон;

6) Инвесторго карата эч кандай доо коюлбаган, эч кандай соттук иштер козголбогон, эч кандай териштирүүлөр же иликтөөлөр жүргүзүлбөгөн жана анын чарбалык иши, активдери, финансылык же башка абалы үчүн кандайдыр бир олуттуу жагымсыз кесепеттерге же анын өз милдеттенмелерин аткаруу жөндөмдүүлүгүн алсыратууга өз-өзүнчө же жалпысынан алып келиши мүмкүн болгон кандай болбосун сот, арбитраж же мамлекеттик орган тарабынан ага каршы мындай аракеттерди жасоо коркунучу болбогон жана Инвестордун активдеринин баланстык наркынан жалпысынан 5 % чоңдугунан ашкан, ошондой эле кандай болбосун мындай олуттуу жагымсыз кесепеттерге же мындай алсыратууга алып келиши мүмкүн болгон эч кандай укук бузуулар же кайсы болбосун соттун, арбитраждын же кайсы болбосун мамлекеттик органдын кандай болбосун аткарылбаган тескемелери, токтомдору, буйруктары же тыюу салуулары жөнүндө Инвесторго белгилүү болбогон;

7) инвестициялык долбоорду ишке ашыруу үчүн каражаттар кылмыштуу киреше болуп саналбаган же кылмыштуу кирешелерди легалдаштыруу (адалдоо) жана террористтик ишти каржылоо менен байланышпаган, ошондой эле Инвестордун атынан иш жүргүзгөн кызмат адамдары жана башка каалаган адамдар кылмыштуу кирешелерди легалдаштыруу (адалдоо) жана террористтик ишти каржылоо менен байланышкан ишке тартылбаган;

8) инвестор Кыргыз Республикасынын мыйзамдарына ылайык долбоорду каржылоо булактарын тастыктоого, анын ичинде долбоордун финансылык моделин берүү менен ЭКБ долбоорун каржылоо боюнча финансылык институттун алдын ала тастыктоого тийиш;

9) ЭКБ субъектинин юридикалык жак катары катталган жери жана инвестициялык долбоорду жүзөгө ашырган жери боюнча салыктарды, жыйымдарды жана каалаган деңгээлдеги бюджеттерге башка төлөмдөрдү төлөө боюнча мөөнөтү кечиктирилген карызы болбоого тийиш;

10) Инвестордун юридикалык жак катары катталган жери боюнча бардык деңгээлдеги бюджеттерге салык, жыйым жана башка төлөмдөр боюнча активдеринин баланстык наркынын 2 %ынан ашкан мөөнөтү өткөн карызы болбошу керек;

11) Инвестордун жана/же ЭКБ субъектинин юридикалык жак катары катталган жери жана инвестициялык долбоорду жүзөгө ашырган жери боюнча төлөмдөрдүн мөөнөтү келген мурда алынган зайымдарды төлөө жана тейлөө боюнча мөөнөтү кечиктирилген карызы, ошондой эле кредиторлорго мөөнөтү кечиктирилген башка карызы болбоого тийиш.

4. Кепилденген сатып алуу ЭКБ объекттерин куруу жана эксплуатациялоо боюнча долбоорду ишке ашыруунун алкагында кредитордун жана Инвестордун жана/же ЭКБ субъектинин ортосунда түзүлгөн кредиттик келишим колдонулган мөөнөткө берилет.

5. Электр энергиясын кепилденген сатып алуу жөнүндө макулдашууну түзүү үчүн ЭКБ субъекти Жашыл энергетика фондуна төмөнкү документтерди берүүгө тийиш:

1) электр энергиясын кепилденген сатып алуу жөнүндө макулдашууну түзүү ниети тууралуу арызды;

2) Инвестордун жана ЭКБ субъектинин мамлекеттик каттоо жөнүндө күбөлүгүнүн жана уюмдаштыруу документтеринин нотариалдык күбөлөндүрүлгөн көчүрмөлөрүн;

3) жер участогуна укукту ырастаган документтерди жана ТЭНди;

4) юридикалык жактын салыктык эсепке алынган жери боюнча салык органдарынан салыктарды, жыйымдарды жана каалаган деңгээлдеги бюджеттерге башка төлөмдөрдү төлөө боюнча карызынын жоктугу жөнүндө маалымкатты;

5) юридикалык жактын эсептерин тейлеген коммерциялык банктардын акыркы алты айга алыш-бериш эсеби боюнча жүгүртүүлөр тууралуу маалымкатын;

6) акыркы үч жылга финансылык отчетту жана акыркы үч жылга көз карандысыз аудитордун корутундусун. Жок болгон учурда – акыркы отчеттук мезгил үчүн финансылык отчетту;

7) болгон бардык карыздар жөнүндө маалыматты (макулдашуулардын, келишимдердин көчүрмөлөрү жана тиешелүү документтер);

8) инвестициялык долбоорду ишке ашырууга каржылоо булактарын жана 20 %дан кем эмес өздүк салым булактарын тастыктоо;

9) энергиянын кайра жаралуучу булактарынын объекти тарабынан электр энергиясын берүүгө түзүлгөн келишимдин (контракттын) көчүрмөсүн;

10) инвестициялык макулдашууда мындай милдеттенме болгон учурда ЭКБ объекти эксплуатациялоого киргизилгенге чейин долбоорго өздүк инвестициялардын пландалган суммасынан 2 % өлчөмүндө банк кепилдиги түрүндө ырасталган документ.

6. Ушул Жобонун 5-пунктунда каралган бардык документтер берилгенден кийин, алар ушул Жобонун талаптарына ылайык келген шартта, Жашыл энергетика фонду жана ЭКБ субъекти документтердин толук пакети берилген учурдан тартып 20 жумуш күндүн ичинде ушул Жобонун 1-тиркемесине ылайык форма боюнча макулдашуу түзөт.

7. Макулдашуу кол коюлган учурдан тартып күчүнө кирет, Фонддун аткаруу боюнча милдеттенмелери ЭКБ объекти эксплуатациялоого киргизилген күндөн кийинки күнү пайда болот жана күчүнө кирет.

8. Инвестордун белгиленген критерийлерге ылайык келбеши жана ушул Жобонун 5-пунктунда каралган документтердин толук берилбеши Жашыл энергетика фонду тарабынан электр энергиясын кепилденген сатып алуу жөнүндө макулдашууну түзүүдөн баш тартууга негиз болуп саналат.

9. Инвесторго жана/же ЭКБ субъектине ЭКБ объекттерин куруу жана эксплуатациялоо боюнча долбоорлорду ишке ашыруу жөнүндө инвестициялык макулдашуунун алкагында Кыргыз Республикасынын Министрлер Кабинети тарабынан инвестицияга кепилдик берилген учурда Электр энергиясын кепилденген сатып алуу жөнүндө макулдашууну түзүү ниети тууралуу арыз каралбайт жана берилбейт.

10. Инвестор жана/же ЭКБ субъекти тарабынан Инвестициялык макулдашуу боюнча жана электр энергиясын берүү келишими боюнча милдеттенмелердин жана инвестициялык макулдашууну жана электр энергиясын берүү келишимин бузууга алып келген Кыргыз Республикасынын мыйзамдарынын талаптагыдай эмес аткарылышы Макулдашууну жокко чыгаруу үчүн негиз болуп саналат.

**3-глава. Кепилденген сатып алууну каржылоону**

**берүүнүн жол-жобосу**

11. Электр энергиясын берүү келишимдери боюнча “КУЭТ” ААКтын өздүк каражаттарынын эсебинен төлөө мүмкүн болбогон учурда, ЭКБ субъекти Макулдашуунун шарттарына ылайык электр энергиясын берүү келишимдери боюнча төлөмдөрдү аткаруу үчүн зарыл болгон эсептөөлөрдү жана ырастоочу документтерди берүү менен Жашыл энергетика фондунун дарегине акча каражаттарын бөлүп берүү тууралуу кайрылат.

12. Жашыл энергетика фонду 10 жумуш күндүн ичинде келип түшкөн документтерди карайт жана “Кыргызстан улуттук электр тармактары” ачык акционердик коому менен макулдашуу боюнча каржылоонун көлөмү менен Кыргыз Республикасынын Энергетика министрлигинин жана Кыргыз Республикасынын Финансы министрлигинин дарегине каржылоону бөлүп берүү тууралуу өтүнмөнү жөнөтөт.

13. Финансы каражаттарын бөлүү үчүн Кыргыз Республикасынын Энергетика министрлиги Кыргыз Республикасынын Министрлер Кабинетине караштуу Жашыл энергетика фонду менен биргеликте Кыргыз Республикасынын Министрлер Кабинетине караштуу Жашыл энергетика фондуна финансы каражаттарын бөлүү жөнүндө Кыргыз Республикасынын Министрлер Кабинетинин тиешелүү чечиминин долбоорун демилгелейт.

14. Кыргыз Республикасынын Министрлер Кабинети белгиленген тартипте республикалык бюджеттен Кыргыз Республикасынын Министрлер Кабинетине караштуу Жашыл энергетика фондуна ЭКБ субъектине электр энергиясын берүү келишимдери боюнча төлөө үчүн каражат бөлөт.

15. Электр энергиясын кепилденген сатып алуу үчүн пайдаланылган каражаттар “КУЭТ” ААК тарабынан 3 (үч) айдын ичинде электр энергиясын сатуудан түшкөн акчанын эсебинен толукталууга тийиш.

**4-глава. Шарттардын сакталышына мониторинг жүргүзүү**

16. Жашыл энергетика фонду Макулдашуунун шарттарынын сакталышына контроль жүргүзөт.

17. Инвестор жана/же ЭКБ субъекти Кыргыз Республикасынын Энергетика министрлигинин дарегине долбоорду ишке ашыруунун жүрүшү жөнүндө отчетту, анын ичинде тартылган каражаттар, аларды пайдалануу жана долбоорду ишке ашыруунун статусу жөнүндө маалыматтарды үзгүлтүксүз берип турууга милдеттүү.

18. Долбоорду ишке ашыруунун жүрүшүнө мониторинг жүргүзүү үчүн Инвестор жана/же ЭКБ субъекти көз карандысыз аудиторду тартууга тийиш.

19.Энергетика министрлиги:

– инвестициялык долбоорлордун аткарылышын баалоону, кийин Кыргыз Республикасынын мыйзамдарына ылайык алардын ишке ашырылышына мониторинг жүргүзөт;

– Кыргыз Республикасынын Министрлер Кабинети тарабынан түзүлгөн ЭКБ объекттерин куруу жана эксплуатациялоо боюнча долбоорлорду ишке ашыруу жөнүндө инвестициялык макулдашуулардын эсебин жүргүзөт.

**5-глава. Мамлекеттик органдардын жана**

**Инвестордун жана/же ЭКБ субъектинин жоопкерчилиги**

20. Берилген маалыматтардын жана документтердин аныктыгы жана толуктугу үчүн жоопкерчилик Макулдашууну түзүү тууралуу сунуш киргизген Инвесторго жана/же ЭКБ субъектине жүктөлөт.

Энергиянын кайра жаралуучу булактарынын объекттерин куруу жана эксплуатациялоо боюнча долбоорлорду ишке ашыруу жөнүндө инвестициялык макулдашуулардын алкагында энергиянын кайра жаралуучу булактарынын объекттери иштеп чыгуучу электр энергиясын кепилденген сатып алууну камсыз кылуу тартиби   
жөнүндө жобого  
тиркеме

Форма

**Электр энергиясын кепилденген сатып алуу боюнча  
макулдашуу**

|  |  |  |
| --- | --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | “\_\_\_”\_\_\_\_\_\_\_\_\_\_\_\_\_\_\_\_\_\_\_\_\_ |
| *(шаар, айыл)* |  | *(күнү, айы жана жылы жазуу түрүндө)* |

Ушул Электр энергиясын кепилденген сатып алуу боюнча макулдашуу төмөнкүлөрдүн ортосунда:

– Кыргыз Республикасынын Министрлер Кабинетине караштуу Жашыл энергетика фондунун (мындан ары “Кепил” деп аталуучу)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ негизинде иш жүргүзгөн

*(документтин түрү)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ атынан,

*(кызмат орду, аты-жөнү)*

– \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(субъекттин аталышы)*

(мындан ары “Берүүчү” деп аталуучу) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_негизинде иш жүргүзгөн,

*(документтин түрү)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ атынан,

*(кызмат орду, аты-жөнү)*

мындан ары бирге эске алууда “Тараптар” деп аталып, төмөнкүлөр жөнүндө макулдашты:

1. **Макулдашуунун предмети**

1. Кепил берүүчү ушул Макулдашуу менен Сатып алуучу (“Кыргызстан улуттук электр тармагы” ачык акционердик коому) тарабынан Энергиянын кайра жаралуу булактарынын объектинин электр энергиясын берүү келишими (мындан ары – Келишим) менен

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(күнү, №)

каралган берүүнү аткарбаган учурда, анын ичинде Сатып алуучунун милдеттенмелерин (мындан ары – Милдеттенме) аткаруу белгиленген тартипте анын укук мураскорлоруна өткөн учурларда Берүүчүгө тиешелүү сумманы өз убагында жана толук төлөп берүү боюнча милдеттенмени өзүнө алат.

2. Кепил берүүчү Берүүчүгө карата Сатып алуучу укуктуу болгон каршы пикирлерди билдирүүгө же талаптарды коюуга укуктуу эмес.

1. **Тараптардын милдеттери**

3. Эгерде Келишимде белгиленген төлөм мөөнөттөрү келгенде Сатып алуучу тарабынан Берүүчүгө төлөөгө тийиш болгон сумма төлөнбөсө, Берүүчү Кепил берүүчүгө Сатып алуучу үчүн Милдеттенмени аткаруу жөнүндө талап коюуга укуктуу.

4. Кепил берүүчү Кыргыз Республикасынын мыйзамдарында белгиленген мөөнөттөрдө, бирок 3-пунктка ылайык Берүүчүнүн талап койгон күндөн тартып 60 (алтымыш) календардык күндөн көп эмес, Сатып алуучу тарабынан төлөнбөй калган сумманы Берүүчүгө Келишимде же талапта көрсөтүлгөн эсебине төлөөгө милдеттүү.

Кепил берүүчү тарабынан ушул Макулдашуу боюнча жүргүзүлгөн бардык төлөмдөр Берүүчүнүн эсебине толук көлөмдө түшүшү керек.

5. Тараптар ушул Макулдашуу боюнча милдеттенмелердин аткарылышы үчүн Кыргыз Республикасынын мыйзамдарына ылайык жооп берет.

6. Ушул Макулдашууга кол коюуда Кепил берүүчү төмөнкүлөргө кепилдик берет жана ырастайт:

– ушул Макулдашууну түзүү карама-каршылыктарга кирбейт жана Кепил берүүчүгө карата кандайдыр бир ченемдик укуктук актылардын, Кепил берүүчү катышуучу болуп саналган же ал байланыштуу болгон кандай болбосун макулдашуулардын жана келишимдердин шарттарынын жана жоболорунун бузулушуна алып келбейт деп;

– Кепил берүүчүгө же анын мүлкүнө карата эч кандай соттук териштирүүлөр, финансылык мүнөздөгү дооматтар жана талаптар жок, ошондой эле Кепил берүүчүнүн милдеттенмелеринин аткарылышына олуттуу таасир тийгизе турган Кепил берүүчүнүн мүлкүнө күрөөлөр же башка оорчулуктар жок деп.

7. Ушул Макулдашууга кол коюуда Берүүчү Келишимдин жана Энергиянын кайра жаралуучу булактарынын объекттерин куруу жана пайдалануу боюнча долбоорлорду ишке ашыруу жөнүндө инвестициялык макулдашуулардын алкагында энергиянын кайра жаралуучу булактарынын объекттери тарабынан иштелип чыккан электр энергиясын берүү келишимдери боюнча кепилденген сатып алуу тартиби жөнүндө жобонун (мындан ары – Жобо) талаптарына ылайык келерин кепилдейт жана ырастайт, атап айтканда:

– мыйзамдарда белгиленген тартипте күчүнө кирген, түзүлгөн Кыргыз Республикасынын Министрлер Кабинети менен Инвестордун ортосундагы ЭКБ объекттерин куруу жана эксплуатациялоо боюнча долбоорлорду ишке ашыруу жөнүндө инвестициялык макулдашуу бар экендигин;

– Инвестор жана/же анын аффилирленген жактары Кыргыз Республикасында же чет мамлекеттерде ЭКБ жаатындагы инвестициялык долбоорлорду ишке ашыруу боюнча иш жүргүзөт жана экиден кем эмес ийгиликтүү ишке ашырылган долбоорлору бар экендигин;

– Инвестор жана/же Берүүчүжеңилдетилген салыктык режимди сунуштаган жана (же) маалыматты толук ачыктоо жана берүү каралбаган мамлекеттерде жана аймактарда (оффшордук зоналар) катталган эместигин жана иш жүргүзбөй тургандыгын;

– Инвесторго карата эч кандай доо коюлбаган, эч кандай сот иштери козголбогон, эч кандай териштирүүлөр же иликтөөлөр жүргүзүлбөгөн жана анын чарбалык иши, активдери, финансылык же башка абалы үчүн жалпылап же өз-өзүнчө кандайдыр бир олуттуу жагымсыз кесепеттерге же өзүнүн милдеттенмелерин аткаруу жөндөмүн алсыратууга алып келиши ыктымал болгон жана бул кесепеттер Инвестордун активдеринин жалпы баланстык наркынын   
5 % чоңдугунан ашып кетиши мүмкүн болгон кандай болбосун сот, арбитраж же мамлекеттик орган тарабынан ага каршы мындай иш-аракеттерди жасоо коркунучу болбогон, ошондой эле ушундай кандай болбосун олуттуу жагымсыз кесепеттерге же мындай алсыратууга алып келиши мүмкүн болгон эч кандай укук бузуулар же эч бир соттун, арбитраждын же мамлекеттик органдын эч кандай аткарылбаган тескемелери, токтомдору, буйруктары же тыюу салуулары жөнүндө Инвесторго белгилүү болбогондугун;

– инвестициялык долбоорду ишке ашырууга каражаттар кылмыштуу киреше болуп саналбай же кылмыштуу кирешелерди легализациялоо (адалдоо) жана террористтик ишти каржылоо менен байланышпай, ошондой эле кызмат адамдары жана Инвестордун атынан аракеттенген ар кандай башка адамдар кылмыштуу кирешелерди легализациялоо (адалдоо) жана террористтик ишти каржылоо менен байланышкан ишке тартылбай тургандыгын;

– Берүүчүнүн юридикалык жак катары катталган жери жана инвестициялык долбоорду жүзөгө ашыруу жери боюнча кандай болбосун деңгээлдеги бюджеттерге салыктарды, жыйымдарды жана башка төлөмдөрдү төлөө боюнча мөөнөтү өткөн карызы жок экендигин;

– Инвестордун юридикалык жак катары катталган жери боюнча кандай болбосун деңгээлдеги бюджеттерге салыктарды, жыйымдарды жана башка төлөмдөрдү төлөө боюнча активдердин баланстык наркынын 2 %ынан ашкан көлөмдө мөөнөтү өткөн карызы болбоого тийиш;

– Инвестордун жана/же Берүүчүнүн мурда алынган, төлөө мөөнөтү келген зайымдарды төлөө жана тейлөө боюнча мөөнөтү өткөн карызы, ошондой эле юридикалык жак катары катталган жери жана инвестициялык долбоорду ишке ашыруу орду боюнча кредиторлордун алдында мөөнөтү өткөн башка карызы болбойт;

– Инвестордо жана/же Берүүчүдө долбоорду ишке ашыруу үчүн инвестициянын көлөмүнүн 20 %нан кем эмес өздүк каражаттары болот;

– Келишимге ылайык ниетин ырастайт;

– Келишимдин шарттарына ылайык электр энергиясын берүүнү, анын ичинде макулдашылган берүү мөөнөттөрүн жана берүү көлөмдөрүн сактоону камсыз кылат;

– өзүнүн милдеттенмелерин аткаруу жөнүндө Сатып алуучуга белгиленген мөөнөттө отчет берет;

– сертификацияланган өлчөө приборлорун колдонуу менен керектелген энергияны эсепке алат;

– Сатып алуучуга жана Кепилге Келишим боюнча милдеттенмелерди аткарууга тоскоол болгон кандай болбосун жагдайлар жөнүндө ыкчам кабарлайт;

– электр энергиясын өндүрүү жана берүү процессинде экологиялык коопсуздуктун талаптарынын сакталышына кепилдик берет;

– кандай болбосун техникалык же уюштуруучулук үзгүлтүктөрдү жоюу үчүн зарыл болгон чараларды кабыл алуу менен үзгүлтүксүз берүүнү камсыз кылат;

– Сатып алуучунун же Кепилдин суроо-талабы боюнча берилген энергиянын сапатын жана көлөмүн ырастаган зарыл болгон документтерди берет;

– Келишим боюнча Сатуучунун милдеттенмелерди аткаруусуна таасирин тийгизүүчү кандай болбосун тобокелдиктер жөнүндө Кепилге кабарлайт;

– электр энергиясын берүүгө Келишимди аткаруунун негизги параметрлери боюнча Кепил менен үзгүлтүксүз маалымат алмашууну жүргүзөт;

– Сатуучунун милдеттенмелерди аткаруусун баалоо үчүн Кепилге зарыл болгон документтерге жеткиликтүүлүктү камсыз кылат;

– Берүүчү каалаган убакта, бирок календардык айда 1 жолудан көп эмес төмөнкүлөрдү суроого укуктуу, ал эми Кепил 10 жумуш күндүн ичинде күбөлөндүрүү жана кепилдиктер чындыкка дал келе тургандыгын, Макулдашуу анык жана аткарууга боло тургандыгын документ түрүндө ырастоону берүүгө милдеттүү.

1. **Кошумча шарттар**

8. Ушул Макулдашуу кол коюлган датадан тартып күчүнө кирет. Кепилдин Макулдашуу боюнча милдеттенмелерин аткарууга карата милдеттенмелери ЭКБ объекти эксплуатациялоого берилген датадан кийинки датадан тартып күчүнө кирет жана ЭКБ объектин куруу максатында алынган кредиттик милдеттенмелердин мезгили ичинде колдонулат.

Эгерде ушул Макулдашуу боюнча Берүүчүнүн талаптары Кепилдин дарегине кредиттик милдеттенмелердин мөөнөтү аяктаганга чейин коюлса, ал эми аларды аткаруу мөөнөтү кредиттик милдеттенмелердин мөөнөтү аяктагандан кийин келсе, Кепил ушул Макулдашуунун 4-пунктуна ылайык өз милдеттенмелерин аткарууга милдеттүү, ал эми Макулдашуу кредиттик милдеттенмелердин мөөнөтү аяктаганына карабастан, Кепил өз милдеттенмелерин толук аткарганга чейин колдонулат.

9. Ушул Макулдашууга кандай болбосун өзгөртүүлөр жана толуктоолор эгерде алар жазуу түрүндө таризделген жана бардык Тараптар кол койгон учурда гана күчүндө болот. Алар тарабынан камсыз кылынган милдеттенмелерди токтотпостон, Электр энергиясын кепилденген сатып алуу боюнча макулдашууну токтотууга жол берилбейт.

10. Макулдашуу бирдей юридикалык күчкө ээ болгон ар бир Тарапка бирден нускада 3 (үч) түп нускада түзүлдү.

11. Ушул Макулдашуу боюнча төлөнгөн каражаттарды төлөө жөнүндө Сатып алуучуга карата коюлган Кепилдин регресстик талаптары Келишим боюнча Сатып алуучунун учурдагы милдеттенмелерин аткаруу боюнча Сатып алуучуну жоопкерчиликтен бошотпойт.

12. Инвестициялык макулдашууну жана электр энергиясын берүү келишимин бузууга алып келген Инвестициялык макулдашуу, Келишим боюнча милдеттенмелерди Берүүчү талаптагыдай аткарбаса жана Кыргыз Республикасынын мыйзамдарын сактабаса, бул Кепил тарабынан Макулдашууну бузуу жана Макулдашуу боюнча милдеттенмелерди аткарбоо үчүн бирден-бир негиз болуп саналат.

13. Кепил берилген электр энергиясы Сатып алуучу тарабынан төлөнбөгөн учурда Кепилдин каражаттарын Берүүчүгө которуу үчүн Кепил тарабынан кандайдыр бир кошумча шарттардын жок экендигин ырастайт.

**4. Колдонулуучу укук жана талаш-тартыштарды чечүү**

**14.** Ушул Макулдашуу Кыргыз Республикасынын мыйзамдарына ылайык жөнгө салынат жана түшүндүрүлөт.

**15.** Ушул Макулдашуудан келип чыккан же ага байланышкан ар түрдүү талаш-тартыштар, пикир келишпестиктер, айырмачылыктар, талаптар же дооматтар, анын ичинде аны түзүүгө, бузууга, токтотууга же жараксыз кылууга тиешелүү талаш-тартыштар (мындан ары – “Талаш-тартыш”) сүйлөшүүлөр аркылуу жөнгө салынууга тийиш. Сүйлөшүүлөрдү жүргүзүү үчүн Тараптарга башка Тараптын дарегине Демилгечи тараптын   
Талаш-тартыш жөнүндө тиешелүү жазуу жүзүндөгү кабарламасы жеткирилген датадан тартып 180 (жүз сексен) календардык күн берилет.

**16.** 5.2-пунктта белгиленген мөөнөт ичинде Тараптар Талаш-тартышты жөнгө салуу жөнүндө макулдашууга жете албаса, Талаш-тартыш Кыргыз Республикасынын Соода-өнөр жай палатасынын алдындагы Эл аралык бейтарап сотко кароого берилүүгө жана акыркы чечим чыгарылууга тийиш, анын арбитражынын эрежелери ушул Макулдашуунун ажырагыс бөлүгүн түзөт жана ушул Макулдашуунун алкагында Талаш-тартышты чечүүгө карата автоматтык түрдө колдонулууга тийиш. Келишимде Берүүчү жана Сатып алуучу тарабынан макулдашылган арбитрлердин саны, арбитраждык териштирүүнү өткөрүү жери жана тили жөнүндө шарттар ушул Макулдашуунун ажырагыс бөлүгүн түзөт жана ушул Макулдашуунун алкагында Талаш-тартышты чечүүгө карата автоматтык түрдө колдонулууга тийиш. Арбитраждык чечим акыркы болуп саналат жана Тараптар үчүн милдеттүү болот жана ар түрдүү юрисдикцияда таанылууга жана аткарылууга тийиш.

**5. Тараптардын юридикалык даректери жана колу**

|  |  |
| --- | --- |
| **Берүүчү**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(органдын аталышы)*  Кыргыз Республикасы  Дареги  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  Алуучу банк:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  Алыш-бериш эсеби:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  БИК:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(кызмат орду)*  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(аты-жөнү)*  *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  Колу                              М.О. | **Кепил**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(субъекттин аталышы)*  Кыргыз Республикасы  Дареги  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  Алуучу банк:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  Алыш-бериш эсеби:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  БИК:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(кызмат орду)*  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(аты-жөнү)*  *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  Колу                              М.О.”. |